নির্বাচন কমিশন পৃথক ৬টি ধাপে দেশের ৪ হাজার ২৭৫টি ইউপিতে নির্বাচনের উদ্যোগ নিয়েছে। ইতোমধ্যে দুই ধাপে ১ হাজার ১৫১টি ইউপির নির্বাচন সম্পন্ন হয়েছে। এ দুই ধাপের নির্বাচনে গুলি, বোমা, সংঘর্ষ, ব্যালট ছিনতাই, জাল ভোটসহ ব্যাপক সহিংসা ও কারচুপির ঘটনা ঘটেছে। এসব ঘটনায় এ পর্যন্ত নারী ও শিশুসহ অন্তত ৩৯ জনের প্রাণহানি ঘটেছে। আহত হয়েছেন শত শত মানুষ। দুই ধাপের নির্বাচনে কারচুপির কারণে কমিশনের পক্ষ থেকে শতাধিক কেন্দ্রের ভোটগ্রহণ স্থগিত রাখা হয়েছে। দলীয় প্রতীকে প্রথমবারের মতো অনুষ্ঠিত তৃণমূলের সব থেকে জনপ্রিয় এ নির্বাচনকে কেন্দ্র করে উৎসবের পরিবেশ সৃষ্টির আশা প্রকাশ করলেও এটি এখন জনগণের জন্য একটি ভীতিকর ও আতঙ্কের বিষয়ে জন্ম দিয়েছে।